ddrg/super_eurlex huggingface dataset:
Odločba Komisije

z dne 3. maja 2001

o spremembi Odločbe 2000/666/ES o zahtevah za zdravstveno varstvo živali in izdajanju veterinarskih spričeval za uvoz ptic razen perutnine in pogojih za karanteno

(notificirano pod dokumentarno številko K(2001) 1168)

(Besedilo velja za EGP)

(2001/383/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino znotraj Skupnosti ter uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, predpisane v posebnih pravilih Skupnosti iz Priloge A(I) k Direktivi 90/425/EGS [1], kakor je bila nazadnje spremenjena z Odločbo Komisije 95/176/ES [2], ter zlasti člena 17(2)(b) in (3) ter prve in četrte alinee člena 18(1) Direktive,

ob upoštevanju naslednjega:

(1) Odločba Komisije 2000/666/ES določa pogoje v zvezi z zdravstvenim varstvom živali in zahteve za izdajanje spričeval za uvoz ptic razen perutnine iz nekaterih tretjih držav [3].

(2) Nekatere države članice so prosile za dodatni čas, da se v celoti pripravijo na izvajanje zahtev za karanteno iz zgoraj navedene odločbe. V teh okoliščinah Komisija meni, da je smotrno dopustiti več časa za prilagoditev zahtevam novih ukrepov in zato je treba datum začetka izvajanja v tej odločbi ustrezno spremeniti.

(3) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Datum v členu 10 Odločbe 2000/666/ES se nadomesti s "1. novembrom 2001".

Člen 2

Ta odločba je naslovljena na države članice.

V Bruslju, 3. maja 2001

Za Komisijo

David Byrne

Član Komisije

[1] UL L 268, 14.9.1992, str. 54.

[2] UL L 117, 24.5.1995, str. 23.

[3] UL L 278, 31.10.2000, str. 26.

--------------------------------------------------
Odločba Komisije

z dne 27. februarja 2001

o spremembi Odločbe 92/452/EGS o uvedbi seznamov odobrenih skupin za zbiranje in skupin za pridobivanje govejih zarodkov v tretjih državah za izvoz v Skupnost

(notificirano pod dokumentarno številko K(2001) 451)

(Besedilo velja za EGP)

(2001/184/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 89/556/EGS z dne 25. septembra 1989 o pogojih za zdravstveno varstvo živali, ki urejajo trgovanje znotraj Skupnosti in uvoz iz tretjih držav za zarodke domačih živali vrste goveda [1], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 8 Direktive,

ob upoštevanju naslednjega:

(1) Odločba Komisije 92/452/EGS [2], kakor je bila nazadnje spremenjena z Odločbo 2000/557/ES [3], uvaja seznam odobrenih skupin za zbiranje in pridobivanje zarodkov v tretjih državah, odobrenih za izvoz zarodkov domačega goveda v Skupnost.

(2) Pristojne veterinarske službe Kanade so predložile zahtevek za spremembo seznamov skupin, uradno odobrenih na njihovih ozemljih za izvoz zarodkov domačega goveda v Skupnost. Zato je treba spremeniti seznam odobrenih skupin. Komisija je prejela zagotovila o skladnosti z zahtevami, določenimi v členu 8 Direktive 89/556/EGS.

(3) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

V Prilogi k Odločbi 92/452/EGS se na seznam za Kanado dodajo naslednje skupine:

CA | | E 1535 | | Optimum Genetics Ltd 4246 Albert St Regina, Saskatchewan S4S 3R9 | Dr Duncan K. Hockley |

CA | | E 1375 | | Clinique vétérinaire Frampton Ent 112 rue Audet Frampton, Québec GOR 1 MO | Dr Clermont Roy |

Člen 2

Ta odločba je naslovljena na države članice.

V Bruslju, 27. februarja 2001

Za Komisijo

David Byrne

Član Komisije

[1] UL L 302, 19.10.1989, str. 1.

[2] UL L 250, 29.8.1992, str. 40.

[3] UL L 235, 19.9.2000, str. 30.

--------------------------------------------------
Sklep Sveta

z dne 29. oktobra 2001

o podpisu v imenu Skupnosti in začasni uporabi Začasnega sporazuma o trgovini in trgovinskih zadevah med Evropsko skupnostjo na eni strani in Republiko Hrvaško na drugi strani

(2001/868/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe v zvezi s prvim stavkom prvega pododstavka člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Do uveljavitve Stabilizacijsko-pridružitvenega sporazuma med Evropskimi skupnostmi in njihovimi državami članicami na eni strani in Republiko Hrvaško na drugi strani, podpisanega 29. oktobra 2001 v Luxembourgu, je treba podpisati Začasni sporazum o trgovini in trgovinskih zadevah med Evropsko skupnostjo na eni strani in Republiko Hrvaško na drugi strani.

(2) Ker ni ločenega, že obstoječega sporazuma o prometu med Evropsko skupnostjo in Republiko Hrvaško, je treba vključiti ustrezne, s trgovino povezane določbe o prometu iz Protokola 6 Stabilizacijsko-pridružitvenega sporazuma.

(3) Ker poprejšnje pogodbene strukture ne obstajajo, se s tem sporazumom ustanovi Začasni odbor za izvajanje tega sporazuma.

(4) Trgovinske določbe, vsebovane v tem sporazumu, so izjema, povezana s politiko, ki se izvaja v okviru Stabilizacijsko-pridružitvenega procesa, in za Evropsko unijo ne bodo pomenile precedensa v zvezi s tretjimi državami, razen z državami zahodnega Balkana.

(5) S pridržkom morebitne poznejše sklenitve je treba podpisati Sporazum v imenu Skupnosti.

(6) Predvideti je treba začasno uporabo Začasnega sporazuma od 1. januarja 2002, če Sporazum do takrat ne bo začel veljati –

SKLENIL:

Člen 1

Predsednik Sveta je pooblaščen da imenuje osebe oziroma osebo, pooblaščene, da v imenu Skupnosti podpišejo Začasni sporazum o trgovini in trgovinskih zadevah med Evropsko skupnostjo na eni strani in Republiko Hrvaško na drugi strani, s pridržkom njegove poznejše sklenitve.

Besedilo Sporazuma je priloga tega sklepa.

Člen 2

Ob upoštevanju vzajemnosti se sporazum iz člena 1 uporablja začasno od 1. januarja 2002, če postopki, potrebni za začetek njegove veljavnosti, do tega datuma še niso končani.

Člen 3

Ta sklep se objavi v Uradnem listu Evropskih skupnosti.

V Luxembourgu, 29. oktobra 2001

Za Svet

Predsednik

L. Michel

--------------------------------------------------
Sklep Sveta

z dne 24. septembra 2001

o podpisu in sklenitvi, v imenu Evropske skupnosti, Mednarodnega sporazuma o kavi 2001

(2001/877/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 113 Pogodbe v zvezi s členom 300(1),

ob upoštevanju predloga Komisije,

ob upoštevanju naslednjega:

(1) Mednarodni svet za kavo je odobril besedilo Mednarodnega sporazuma o kavi 2001 z Resolucijo št. 393 z 28. septembra 2000.

(2) Ta novi sporazum je bil usklajen, da bi nadomestil Mednarodni sporazum o kavi 1994, ki je bil podaljšan do 30. septembra 2001.

(3) Mednarodni sporazum o kavi 2001 je na voljo za podpis in deponiranje listin o ratifikaciji, sprejetju ali odobritvi do 25. septembra 2001.

(4) Skupnost je podpisnica Mednarodnega sporazuma 1994, kakor je bil podaljšan, zato je v njenem interesu, da odobri sporazum, ki ga nadomesti.

(5) Ne glede na izključno pristojnost Skupnosti v tej zadevi in da bi se izognili nekaterim začasnim operativnim težavam, je primerno, da se pooblasti države članice, da sklenejo Sporazum hkrati s Skupnostjo in začasno sodelujejo v novem režimu.

(6) Države članice bi morale zagotoviti, da je sodelovanje Skupnosti v Sporazumu urejeno v skladu z veljavnimi določbami Pogodbe –

SKLENIL:

Člen 1

Mednarodni sporazum o kavi 2001 se potrdi v imenu Evropske skupnosti.

Besedilo Sporazuma je priloga k temu sklepu.

Člen 2

Predsednik Sveta se pooblasti, da imenuje osebo, pooblaščeno za podpis Sporazuma in deponiranje listin o odobritvi v imenu Skupnosti do 25. septembra 2001.

Člen 3

Skupnost in države članice zagotovijo, da se v enem letu od začetka veljavnosti spremenijo določbe Mednarodnega sporazuma o kavi, ki ustvarjajo operativne težave za samostojno članstvo Skupnosti.

V Bruslju, 24. septembra 2001

Za Svet

Predsednik

L. Michel

--------------------------------------------------
Odločba Komisije

z dne 17. oktobra 2001

o spremembi Priloge V k Direktivi Sveta 1999/30/ES o mejnih vrednostih žveplovega dioksida, dušikovega dioksida in dušikovih oksidov, delcev in svinca v zunanjem zraku

(notificirana pod dokumentarno številko K(2001) 3091)

(Besedilo velja za EGP)

(2001/744/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 1999/30/ES z dne 22. junija 1999 o mejnih vrednostih žveplovega dioksida, dušikovega dioksida in dušikovih oksidov, delcev in svinca v zunanjem zraku [1] in zlasti člena 7(7) Direktive,

ob upoštevanju naslednjega:

(1) Mejne vrednosti žveplovega dioksida, dušikovega dioksida in dušikovih oksidov, delcev in svinca v zunanjem zraku določa Direktiva 1999/30/ES.

(2) Metode za določanje zgornjih in spodnjih ocenjevalnih pragov teh onesnaževal, opredeljene v navedeni direktivi, naj se spremenijo, da se razjasni postopek izračuna.

(3) Ukrepi, predvideni v tej odločbi, so v skladu z mnenjem odbora, ustanovljenega s členom 12(2) Direktive Sveta 96/62/ES [2] –

SPREJELA NASLEDNJO ODLOČBO:

Člen 1

Oddelek II Priloge V k Direktivi 1999/30/ES se nadomesti z besedilom v Prilogi k tej odločbi.

Člen 2

Ta odločba je naslovljena na države članice.

V Bruslju, 17. oktobra 2001

Za Komisijo

Margot Wallström

Članica Komisije

[1] UL L 163, 29.6.1999, str. 41.

[2] UL L 296, 21.11.1996, str. 55.

--------------------------------------------------

PRILOGA

"II. Določanje preseganj zgornjega in spodnjega ocenjevalnega pragu

Preseganja zgornjega in spodnjega ocenjevalnega praga se določi na podlagi koncentracij v preteklih petih letih, če je na voljo dovolj podatkov. Štelo se bo, da je ocenjevalni prag presežen, če je bilo v teh petih letih skupno število preseganj numerične koncentracije praga večje kot trikratno število preseganj, dovoljenih za posamezno leto.

Kadar so na voljo podatki iz obdobja, krajšega od petih let, lahko države članice kombinirajo kratkotrajne merilne kampanje v enem letu in na lokacijah, za katere je verjetno, da so tipične za najvišje ravni onesnaženja, z informacijami iz emisijskih evidenc in modeliranja, da določijo preseganja zgornjega in spodnjega ocenjevalnega pragu."

--------------------------------------------------
Sklep Sveta

z dne 26. februarja 2001

o pogojih za finančno podporo Gvineji Bissau na področju ribištva

(2001/179/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti, in zlasti člena 37,

ob upoštevanju predloga Komisije,

ob upoštevanju mnenja Evropskega parlamenta [1],

ker:

(1) V skladu s Sporazumom med Evropsko gospodarsko skupnostjo in vlado Republike Gvineje Bissau o ribolovu od obale Gvineje Bissau, podpisanem v Bissau 27. februarja 1980 [2] (v nadaljnjem besedilu: "sporazum"), je Svet z Uredbo (ES) št. 2615/97 [3] odobril protokol, ki določa možnosti ribolova in finančno nadomestilo za obdobje od 16. junija 1997 do 15. junija 2001 (v nadaljnjem besedilu: "protokol").

(2) Zaradi oboroženega spopada, ki je prizadel Gvinejo Bissau od junija 1998 do marca 1999, vlada Gvineje Bissau ni mogla zagotoviti normalnega opravljanja ribolovnih aktivnosti v skladu s sporazumom.

(3) Zaradi teh izjemnih razmer so bila ogrožena plovila Skupnosti in začasno je bilo treba prekiniti ribolov po tem sporazumu od junija 1998 do 1. aprila 1999. Ta začasna prekinitev ribolova je pomenila tudi neplačevanje finančnega nadomestila pro rata temporis iz člena 2 protokola v drugem letu njegove veljavnosti.

(4) Da bi po oboroženem spopadu omogočili normalno opravljanje ribolovnih aktivnosti s plovili Skupnosti v skladu s sporazumom, je treba določiti pogoje za finančno podporo Gvineji Bissau na področju ribištva.

(5) Primerno je, da se znesek, ki ustreza neplačanemu finančnemu nadomestilu, dodeli kot finančna pomoč za obnovitev infrastrukture, ki podpira ribolovne aktivnosti, vključno z infrastrukturo za spremljanje teh aktivnosti, v skladu s pravili, ki se določijo v dogovoru z zakonitimi organi Gvineje Bissau –

SKLENIL:

Edini člen

Pogoji za dodelitev finančne podpore Gvineji Bissau do največ 6500000 EUR za obnovitev infrastrukture, ki podpira ribolovne aktivnosti, so:

1. finančna podpora bo zajela zlasti naslednje aktivnosti:

- podporo za upravljanje Ministrstva za ribištvo in sanacijo opreme ter infrastrukture v oddelku za ribištvo,

- okrepitev sistema za spremljanje in nadzorovanje na morju,

- oživitev in okrepitev ribiških raziskovalnih programov;

2. na podlagi programa aktivnosti, ki ga predstavi vlada Gvineje Bissau, Komisija dà vladi Gvineje Bissau do 31. maja 2001 prek bančnih računov, ki jih sporoči Ministrstvo za ribištvo, na voljo znesek, ki ustreza 50 % stroškov načrtovanih aktivnosti;

3. Komisija bo plačala preostanek sredstev po prejemu podrobnega poročila, ki ga vlada Gvineje Bissau pošlje delegaciji Evropske komisije pred 31. majem 2003. V tem poročilu bo podrobno opisano izvajanje teh aktivnosti in doseženi rezultati. Komisija si pridrži pravico, da od Ministrstva za ribištvo zahteva kakršne koli dodatne podatke in da ponovno pregleda zadevna plačila glede na učinkovito izvajanje teh aktivnosti.

V Bruslju, 26. februarja 2001

Za Svet

Predsednik

M. Winberg

[1] UL C 219, 30.7.1999, str. 33.

[2] UL L 226, 29.8.1980, str. 33.

[3] UL L 353, 24.12.1997, str. 7.

--------------------------------------------------
Sklep Sveta

z dne 22. decembra 2000

o podpisu in začasni uporabi Sporazuma o trgovini s tekstilnimi izdelki med Evropsko skupnostjo ter Republiko Hrvaško, ki je bil parafiran v Bruslju dne 8. novembra 2000

(2001/55/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti, in zlasti člena 113 Pogodbe v zvezi s prvim stavkom prvega pododstavka člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Komisija je v imenu Evropske skupnosti s pogajanji uskladila Sporazum o trgovini s tekstilnimi izdelki z Republiko Hrvaško.

(2) Sporazum je bil parafiran 8. novembra 2000.

(3) Ob upoštevanju njegove morebitne poznejše sklenitve je treba Sporazum podpisati v imenu Skupnosti.

(4) Ustrezno je, da se ta Sporazum začasno uporablja od 1. januarja 2001 do dokončanja ustreznih postopkov za njegovo formalno sklenitev, ob upoštevanju vzajemnosti.

SKLENIL:

Člen 1

Z upoštevanjem možne sklenitve na kasnejši datum je predsednik Sveta pooblaščen, da imenuje osebe, pooblaščene da v imenu Skupnosti podpišejo Sporazum o trgovini s tekstilnimi izdelki med Evropsko skupnostjo ter Republiko Hrvaško.

Člen 2

Ob upoštevanju vzajemnosti se Sporazum iz člena 1 začasno uporablja od 1. januarja 2001 do dokončanja postopkov, potrebnih za njegovo sklenitev.

Besedilo Sporazuma je priloženo temu sklepu.

V Bruslju, 22. decembra 2000

Za Svet

Predsednik

C. Pierret

--------------------------------------------------
Odločba Komisije

z dne 27. decembra 2000

o spremembi Odločbe 92/160/EGS v zvezi z uvozom kopitarjev iz Brazilije

(notificirano pod dokumentarno številko K(2000) 4145)

(Besedilo velja za EGP)

(2001/27/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/426/EGS z dne 26. junija 1990 o pogojih zdravstvenega varstva živali za premike in uvoz kopitarjev iz tretjih držav [1], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 13(2) Direktive,

ob upoštevanju naslednjega:

(1) V skladu z zakonodajo Skupnosti lahko države članice uvažajo kopitarje iz tretjih držav ali, v primeru uradne regionalizacije, iz delov ozemlja tretje države, ki so bili v zadnjih šestih mesecih pred izvozom prosti smrkavosti.

(2) Odločba Komisije 92/160/EGS [2], kakor je bila nazadnje spremenjena z Odločbo 2000/508/ES [3], določa regionalizacijo nekaterih tretjih držav za uvoz kopitarjev.

(3) Odločba 92/160/EGS je bila spremenjena z Odločbo 2000/163/ES [4] in 2000/508/ES v zvezi z uvozom kopitarjev iz Brazilije v Skupnost zaradi poročil o smrkavosti pri lokalnih kopitarjih v državah Pernambuco, Alagoas, Sergipe in Ceará.

(4) Brazilija je zabeležila nove klinične primere smrkavosti pri domorodnih delovnih konjih na nekaterih območjih držav Maranhăo in Piaui v severovzhodnem delu Brazilije. V enajstih državah, pretežno v severovzhodnem delu Brazilije, se opravlja serološka raziskava, da se oceni stanje bolezni.

(5) Zato je primerno regionalizacijo prilagoditi stanju bolezni v zadevni državi ob upoštevanju raziskave, ki se trenutno izvaja.

(6) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Besede "Maranhăo", "Piaui", "Rio Grande do Norte", "Paraiba", "Bahia" in "Tocantins" se izbrišejo s seznama brazilskih držav v Prilogi k Odločbi 92/160/EGS.

Člen 2

Ta odločba je naslovljena na države članice.

V Bruslju, 27. decembra 2000

Za Komisijo

David Byrne

Član Komisije

[1] UL L 224, 18.8.1990, str. 42.

[2] UL L 71, 18.3.1992, str. 27.

[3] UL L 204, 11.8.2000, str. 44.

[4] UL L 51, 24.2.2000, str. 46.

--------------------------------------------------
Sklep Sveta

z dne 7. novembra 2000

o pristopu Evropske skupnosti k Pravilniku št. 67 Gospodarske Komisije Združenih narodov za Evropo o homologaciji posebne opreme za motorna vozila, ki za gorivo uporabljajo utekočinjeni naftni plin

(2000/710/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sklepa Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu gospodarske komisije Združenih narodov za Evropo o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, podeljenih na podlagi teh predpisov ("Revidiran sporazum iz leta 1958") [1] in zlasti člena 3(3) ter druge alinee člena 4(2) Sklepa,

ob upoštevanju predloga Komisije,

ob upoštevanju privolitve Evropskega parlamenta [2],

ob upoštevanju naslednjega:

(1) Spremenjena različica Pravilnika ECE R 67 o homologaciji posebne opreme za motorna vozila, ki za gorivo uporabljajo utekočinjeni naftni plin, bo odstranila tehnične ovire v trgovini z motornimi vozili med pogodbenicami za posebno opremo, vgrajeno v taka motorna vozila. Enotne zahteve navedenega pravilnika zagotavljajo visoko raven varnosti in varstva okolja.

(2) Pogodbenice so bile obveščene o spremenjeni različici Pravilnika ECE R 67, ki bo začela veljati v vseh pogodbenicah, ki niso obvestile, da ji nasprotujejo, na datum(e), ki je(so) v njej določen(i) v obliki pravilnika, ki je priložen k Revidiranemu sporazumu iz leta 1958.

(3) Pravilnik ECE R 67 je treba vključiti v homologacijski sistem in tako dopolniti zakonodajo Skupnosti, ki je trenutno v veljavi–

SKLENIL:

Edini člen

Evropska skupnost pristopa k Pravilniku št. 67 Gospodarske komisije Združenih narodov za Evropo o homologaciji posebne opreme za motorna vozila, ki za gorivo uporabljajo utekočinjeni naftni plin, kakor je bila spremenjena in notificirana pogodbenicam, če ukrep ali sprememba začne veljati na datum(e), ki je(so) v njej določen(i).

V Bruslju, 7. novembra 2000

Za Svet

Predsednik

D. Voynet

[1] UL L 346, 17.12.1997, str. 78.

[2] Privolitev Evropskega parlamenta z dne 3. oktobra 2000 (še ni objavljeno v Uradnem listu).

--------------------------------------------------
Odločba Komisije

z dne 20. marca 2000

o spremembi Odločbe 97/569/ES o sestavi začasnih seznamov obratov v tretjih državah, iz katerih države članice dovolijo uvoz mesnih izdelkov

(notificirano pod dokumentarno številko K(2000) 698)

(Besedilo velja za EGP)

(2000/253/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 95/408/ES z dne 22. junija 1995 o pogojih za sestavo začasnih seznamov obratov v tretjih državah, iz katerih je državam članicam, v vmesnem obdobju, dovoljen uvoz nekaterih proizvodov živalskega porekla, ribiških proizvodov ali živih školjk [1], kakor je bila nazadnje spremenjena z Odločbo 98/603/ES [2], in zlasti člena 2(1) Odločbe,

ob upoštevanju naslednjega:

(1) Začasni seznami obratov v tretjih državah, ki proizvajajo mesne izdelke, so bili sestavljeni z Odločbo Komisije 97/569/ES [3], kakor je bila nazadnje spremenjena z Odločbo 1999/336/ES [4].

(2) Kanada je poslala seznam obratov, ki proizvajajo mesne izdelke in za katere pristojni organi potrjujejo, da so v skladu s predpisi Skupnosti.

(3) Začasni seznam obratov, ki proizvajajo mesne izdelke, se lahko tako sestavi za Kanado. Odločbo Komisije 97/569/ES je zato treba ustrezno spremeniti.

(4) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

Besedilo Priloge k tej odločbi se doda Prilogi k Odločbi 97/569/ES.

Člen 2

Ta odločba je naslovljena na države članice.

V Bruslju, 20. marca 2000

Za Komisijo

David Byrne

Član Komisije

[1] UL L 243, 11.10.1995, str. 17.

[2] UL L 289, 28.10.1998, str. 36.

[3] UL L 234, 26.8.1997, str. 16.

[4] UL L 127, 21.5.1999, str. 30.

--------------------------------------------------

ANEXOBILAGANHANGΠΑΡΑΡΤΗΜΑANNEXANNEXEALLEGATOBIJLAGEANEXOLIITEBILAGA

"País: CanadáLand: CanadaLand: KanadaΧώρα: ΚαναδάςCountry: CanadaPays: CanadaPaese: CanadaLand: CanadaPaís: CanadáMaa: KanadaLand: Kanada

1 | 2 | 3 | 4 | 5 |

63 | Northern Goose Processors Ltd | Teulon | Manitoba | PMP,6" |

--------------------------------------------------
Odločba Komisije

z dne 25. oktobra 2000

o spremembi Odločbe 97/467/ES o sestavi začasnih seznamih obratov v tretjih državah, iz katerih države članice dovolijo uvoz kunčjega mesa in mesa gojene divjadi

(notificirana pod dokumentarno številko K(2000) 3093)

(Besedilo velja za EGP)

(2000/691/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 95/408/ES z dne 22. junija 1995 o pogojih za sestavo začasnih seznamov obratov v tretjih državah iz katerih se državam članicam, v vmesnem obdobju, dovoli uvoz nekaterih proizvodov živalskega izvora, ribiških proizvodov ali živih školjk [1], kakor je bila nazadnje spremenjena z Odločbo 98/603/ES [2], in zlasti člena 21(1) in člena 7 Odločbe,

ob upoštevanju naslednjega:

(1) Z Odločbo Komisije 97/467/ES [3], kakor je bila nazadnje spremenjena z Odločbo 2000/496/ES [4], so se pripravili začasni seznami obratov v tretjih državah, iz katerih države članice dovolijo uvoz kunčjega mesa in mesa gojene divjadi. Seznam obratov, sestavljen po prej navedeni odločbi, ne vključuje obratov, ki proizvajajo meso ratitov.

(2) Seznam tretjih držav, iz katerih države članice lahko uvažajo meso ratitov, pogoji zdravstvenega varstva živali in veterinarska spričevala, potrebna za uvoz navedenega mesa v Skupnost, so se določili nedavno.

(3) Države članice lahko v skladu z določbami Odločbe 97/467/ES do 1. oktobra 2000 odobrijo obrate za uvoz mesa ratitov.

(4) Datum 1. oktober 2000 se nadomesti z datumom 30. april 2001, da se lahko pripravi seznam obratov v tretjih državah in da pristojni organi tretjih držav Komisiji predložijo potrebna zdravstvena jamstva ter se ohrani obstoječa trgovina.

(5) Ukrepi, predvideni s to odločbo, so v skladu z mnenjem Stalnega veterinarskega odbora –

SPREJELA NASLEDNJO ODLOČBO:

Člen 1

V členu 1(2a) Odločbe 97/467/ES se datum "1. oktober 2000" nadomesti s "30. april 2001".

Člen 2

Ta odločba je naslovljena na države članice.

V Bruslju, 25. oktobra 2000

Za Komisijo

David Byrne

Član Komisije

[1] UL L 243, 11.10.1995, str. 17.

[2] UL L 289, 28.10.1998, str. 36.

[3] UL L 199, 26.7.1997, str. 57.

[4] UL L 200, 8.8.2000, str. 39.

--------------------------------------------------